Vouchere sociale 2024. Programul social „Sprijin pentru România” continuă și în 2024, în aceleași condiții. Concret, o dată la două luni, românii cu venituri reduse primesc câte 250 de lei pe cardurile sociale, bani cu care pot cumpăra alimente. Anul acesta, lunile în care banii intră pe card sunt: februarie, aprilie, iunie, august, octombrie și decembrie.
Există situații în care, chiar dacă se încadrează în cerințele legale, unii români nu au primit cardurile sau nu le-au fost încărcare cu sumele cuvenite. Potrivit autorităților cu competențe în domeniu, toți românii aflați în această situație sunt îndemnați să se adreseze Casei Teritoriale de Pensii sau Agenției Județene pentru Plăți și Inspecție Socială din județul de reședință.
Detaliile referitoare la criteriile de eligibilitate pentru vouchere sociale pentru produse alimentare și mese calde pot fi găsite în Art. 3 și 4 ale OUG nr.36/2022.
Începând de anul acesta, persoanele vulnerabile cu venituri nete mai mici de 2.000 de lei vor beneficia de cardurile sociale pentru alimente și mese calde în valoare de 250 de lei, o dară la două luni. Anterior, au beneficiat de aceste vouchere persoanele cu venituri nete mai mici de 1.700 de lei. Majorarea plafonului a fost propusă MIPE, iar tot din acest an, aceleași categorii de persoane vulnerabile vor beneficia, de două ori pe an, de pachete cu alimente.
Cine beneficiază de aceste vouchere
- pensionarii sistemului public de pensii, pensionarii aflaţi în evidenţa caselor de pensii sectoriale şi beneficiarii de drepturi acordate în baza legilor cu caracter special, plătite de casele teritoriale de pensii/casele de pensii sectoriale, ale căror venituri lunare realizate sunt mai mici sau egale cu 2.000 lei;
- persoanele – copii şi adulţi – încadrate în grad de handicap grav, accentuat sau mediu, ale căror venituri lunare proprii realizate sunt mai mici sau egale cu 2.000 lei;
- familiile cu cel puţin 2 copii în întreţinere ale căror venituri lunare realizate pe membru de familie sunt mai mici sau egale 675 lei;
- familiile monoparentale ale căror venituri lunare realizate pe membru de familie sunt mai mici sau egale cu 675 lei;
- familiile şi persoanele singure care au stabilit dreptul la ajutorul de incluziune , în condiţiile Legii nr. 196/2016, , cu modificările şi completările ulterioare;
- persoanele fără adăpost astfel cum acestea sunt reglementate potrivit prevederilor legale în vigoare.